|  |
| --- |
| **Center for Teknik Miljø og Klima** |

|  |
| --- |
| Natur og MiljøMørdrupvej 153060 EspergærdeTlf. 49282454mka55@helsingor.dkwww.helsingor.dkDato 05.12.2014Sagsnr. 14/Sagsbeh. Malene Kamstrup  |

|  |
| --- |
|   |

|  |
| --- |
| ChemboAtt.: Helle Rasmussen |

**Tillæg til miljøgodkendelse til at modtage spildevand, der er farligt affald**

Tak for din mail af 24. november 2014, hvor du søger om lov til at modtage en anden type spildevand fra Metro Therm i Helsinge. Dette brev er et tillæg til jeres miljøgodkendelser, som tillader dette.

**Baggrund**

I har i dag godkendelse til at modtage spildevand, der er farligt affald, og som er surt, basisk eller neutralt, og som kan indeholde en række metaller. Nu ønsker I at modtage brugt bejdse, der er surt og som også indeholder detergenter. Det drejer sig om 7-8 m3 4 – 6 gange om året eller op til 50m3 om året.

Miljøstyrelsens anbefaler[[1]](#footnote-1), at spildevand, der ledes til offentlig kloak ikke indeholder A-stoffer. A-stoffer er stoffer, der er uønskede i spildevandet, da de enten er giftige for mennesker, tungt nedbrydelige og/eller er giftige for vandlevende organismer. I vejledingen klassificerer miljøstyrelsen en lang række stoffer samt beskriver hvordan man kan klassificere andre stoffer.

Kommunen ved ikke hvilke detergenter, det søgte spildevand indeholder.

I jeres miljøgodkendelse er i dag et vilkår, der siger, at I højst må opbevare 2 m3 spildevand, der skal skaffes bort som affald.

**Kommunens vurdering**

Kommunen vurderer, at vi kan acceptere den søgte type spildevand når det ikke indeholder A-stoffer. For at I kan sikre, at spildevandet ikke indeholder A-stoffer, skal I have sikkerhedsdataark for de produkter og stoffer, som spildevandet indeholder. Disse sikkerhedsdataark skal vises til kommunen ved tilsyn. Dog vurderer kommunen, at vi gerne vil have tilsendt kopi af sikkerhedsdataark i forbindelse med hver ny type spildevand. Du er altid velkommen til at sende mig oplysninger om stoffer og produkter, så kan jeg miljøvurdere stofferne.

Kommunen vurderer, at I generelt kan modtage spildevand, der indeholder begrænsede mængder organiske stoffer. Kommunen begrænser dog denne tilladelse til alene at omfatte spildevand, der stammer fra overfladebehandling af metaller.

Kommunen vurderer, at vi kan ændre vilkåret om den opbevarede mængde spildevand, da alt farligt affald jo skal opbevares sikkert i henhold til vilkår 10.

**Kommunens afgørelse**

Med hjemmel i miljøbeskyttelsesloven §33 meddeler Helsingør Kommune følgende vilkår som tilføjelse til miljøgodkendelsen til Oldenvej 15:

1c Virksomheden må modtage spildevand, fra overfladebehandling af metal. Spildevandet må indeholde organiske stoffer, men ikke A-stoffer. Virksomheden skal opbevare sikkerhedsdataark for de produkter og stoffer, som spildevandet indeholder. Disse sikkerhedsdataark skal vises til kommunen ved tilsyn.

For at kommunen kan vurdere eventuelle stoffer og produkter skal virksomheden dog sende kopi af sikkerhedsdataark til kommunen før den modtager en ny type spildevand.

9b Virksomheden må opbevare op til 10 m3 farligt affald, der skal skaffes bort som spildevand.

**Klagevejledning**

I kan klage over afgørelsen. Ønsker I at klage, skal I sende klagen til Helsingør Kommune, Center for Teknik, Miljø og Klima, der sender den videre til Natur- og Miljøklagenævnet via en ny klageportal. Klagen skal være kommunen i hænde den 2. januar 2015 for at blive behandlet.

I kan også vælge selv at indtaste jeres klage via portalen på [www.nmkn.dk](http://www.nmkn.dk) inden klagefristen udløber. Fra dette tidspunkt er det Natur- og Miljøklagenævnet, der styrer sagen.

Visse interesseorganisationer kan også klage. Vi sender derfor kopi af afgørelsen til dem, der har ønsket det.

Kommunen vurderer, at der ikke er nogen med en individuel interesse i sagen. Vi sætter derfor ikke en annonce på vores hjemmeside om afgørelsen.

Det koster 500 kroner at få klagen behandlet, og Natur- og Miljøklagenævnet sender en opkrævning. I får pengene tilbage, hvis I får helt eller delvist medhold i klagen.

Afgørelsen kan også bringes for domstolene inden den 5. juni 2015.

Med venlig hilsen



Malene Kamstrup

Ingeniør

1. Tilslutning af industrispildevand til offentlige spildevandsanlæg, Miljøstyrelsens vejledning nr. 2 fra 2006 afsnit 2.3 [↑](#footnote-ref-1)